ΓΡΑΠΤΗ ΕΡΩΤΗΣΗ E-1604/98

υποβολή: Ernesto Caccavale (UPE) προς την Επιτροπή

(25 Μαΐου 1998)

Θέμα: Παραβίαση της αρχής της διαφάνειας των κοινοτικών πράξεων

Η εκδήλωση Film Festival του Giffoni, είναι ένα διεθνές κινηματογραφικό φεστιβάλ για τους νέους και τη νεότητα που πραγματοποιείται από το 1971 στο Giffoni Valle Piana (SA) στην Ιταλία. Πρόκειται για διεθνώς αναγνωρισμένη εκδήλωση μεγάλης πολιτιστικής σημασίας που έχει βοηθήσει τη διανομή στην Ευρώπη, μόνο κατά τα τελευταία πέντε χρόνια δραστηριότητας, 54 ευρωπαϊκών έργων νέων δημιουργών, που εργάζεται όλο το χρόνο για την πνευματική συγκρότητη των θεατών.

Παρά τα ανωτέρω και το γεγονός ότι στην τελευταία διοργάνωση έλαβαν μέρος περισσότεροι από 80.000 θεατές, στο Giffoni Film Festival δεν χορηγείται εδώ και τέσσερα χρόνια ενίσχυση από την Ευρωπαϊκή Επιτροπή, μολονότι υποβλήθηκε ρητό σχετικό αίτημα. Πράγματι το φεστιβάλ του Giffoni διαγωνίζεται κανονικά για τη χορήγηση πόρων στο πλαίσιο της οπτικοακουστικής συνεργασίας, τηρώντας όλες τις προϋποθέσεις που θέτει η προκήρυξη του διαγωνισμού: να απευθύνεται στο νεανικό κοινό; να οργανώνεται σε γεωγραφική περιοχή με ιδιαίτερα προβλήματα όπως ο Ιταλικός Νότος; να παρουσιάζει ταινίες ευρωπαϊκής παραγωγής.

Θα πρέπει εξάλλου να τονισθεί ότι τα λίγα ιταλικά φεστιβάλ που έχουν λάβει κοινοτική ενίσχυση διεξάγονται εξ ολοκλήρου στη ζώνη Κέντρο-Βορράς, κατά παράβαση των ίδιων των κοινοτικών οδηγιών που αποβλέπουν στην ανάπτυξη και την υποβοήθηση των πρωτοβουλιών οι οποίες αφορούν περιοχές ιδιαίτερα καθυστερημένες.

Επίσης, σε ρητή αίτηση για την ανακοίνωση των λόγων που οδήγησαν την αρμόδια επιτροπή στον αποκλεισμό του Giffoni Film Festival από τη χορήγηση κοινοτικών πόρων, δόθηκε η απάντηση ότι πρόκειται για "κρίσεις συλλογικού χαρακτήρα, εντελώς εμπιστευτικές".

Ερωτάται, επομένως, η Επιτροπή:

1. Μήπως, σχετικά με το τελευταίο σημείο παραβιάστηκε η αρχή της διαφάνειας και της ελεύθερης πρόσβασης όλων των ευρωπαίων πολιτών στις κοινοτικές πράξεις;

2. Μήπως η χορήγηση κοινοτικής χρηματοδότησης στις οπτικοακουστικές εκδηλώσεις για το 1998 υπήρξε εν πάση περιπτώσει αυθαίρετη και αντίθετη με τις ρυθμίσεις και τα κριτήρια που προβλέπουν αυξημένη προσοχή για τις λιγότερο ανεπτυγμένες περιφέρειες της Ευρώπης.

Απάντηση του κ. Oreja εξ ονόματος της Επιτροπής

(6 Ιουλίου 1998)

Το κινηματογραφικό φεστιβάλ του Giffoni, στο οποίο αναφέρεται το αξιότιμο μέλος του Κοινοβουλίου, έλαβε σε τρεις περιπτώσεις οικονομική ενίσχυση από την Επιτροπή στο πλαίσιο της υποστήριξης που παρέχει η Κοινότητα σε οπτικοακουστικές εκδηλώσεις που πραγματοποιούνται σε συνεργασία. Καταβλήθηκαν ποσά ύψους 20 000 ECU, 15 000 ECU και 9 880 ECU κατά τα έτη 1993, 1994 και 1995 αντιστοίχως, ενώ το 1996, το 1997 και το 1998 το φεστιβάλ δεν επελέγη για να λάβει κοινοτική οικονομική ενίσχυση.

Η Επιτροπή δεν μπορεί να ενισχύει όλα τα σχέδια που υποβάλλονται στο πλαίσιο της πρόσκλησης υποβολής προτάσεων, ιδίως εξαιτίας των περιορισμένων πόρων του προϋπολογισμού και του υπερβολικά μεγάλου αριθμού των αιτήσεων. Πραγματοποιείται αυστηρή επιλογή, σε συνεργασία με την εξεταστική επιτροπή εμπειρογνωμόνων που έχει επιφορτισθεί με την ανάλυση των σχεδίων βάσει των κριτηρίων που καθορίζονται στην πρόσκληση υποβολής προτάσεων. Ορισμένοι φάκελοι απορρίπτονται, χωρίς αυτό να θέτει υπό αμφισβήτηση το ενδιαφέρον που παρουσιάζουν ή την ποιότητά τους. Επίσης, η χορήγηση οικονομικής ενίσχυσης επί σειρά ετών δεν σημαίνει αναγκαστικά ότι αυτή ανανεώνεται αυτόματα και κατά τα επόμενα έτη.

Σε εφαρμογή της αρχής της διαφάνειας, η Επιτροπή μπόρεσε να παράσχει στους υποψηφίους τις πληρέστερες δυνατές πληροφορίες σχετικά με το αποτέλεσμα της πρόσκλησης. Οι υπεύθυνοι του φεστιβάλ του Giffoni ενημερώθηκαν κατάλληλα σχετικά με την έκβαση της υποψηφιότητάς τους, τόσο τηλεφωνικώς όσο και ταχυδρομικώς. Ωστόσο, σύμφωνα με τους όρους της πρόσκλησης υποβολής προτάσεων(1) επιβάλλονται ορισμένοι περιορισμοί όσον αφορά τις εργασίες της επιτροπής ανεξάρτητων εμπειρογνωμόνων, της οποίας η γνωμοδότηση έχει συλλογικό και εμπιστευτικό χαρακτήρα.

Στο πλαίσιο της ενίσχυσης των οπτικοακουστικών εκδηλώσεων που πραγματοποιούνται σε συνεργασία το 1998, η Επιτροπή προέβη σε αντικειμενική επιλογή βασιζόμενη στη γνωμοδότηση ανεξάρτητης επιτροπής και μετά από ενδελεχή και λεπτομερή εξέταση του περιεχομένου των υποψηφιοτήτων. Κατά τη διεξαγωγή του προβληματισμού τους, τα μέλη της εξεταστικής επιτροπής έλαβαν υπόψη τους αντικειμενικά κριτήρια, όσον αφορά ιδίως τη σχέση κόστους/αποδοτικότητας των σχεδίων και με βάση παραμέτρους που εξήχθησαν από τους φακέλους υποψηφιότητας.

Πρέπει να τονισθεί ότι στο πλαίσιο της πρόσκλησης για τα φεστιβάλ του 1998, η Ιταλία υπέβαλε το 11 % των επιλέξιμων αιτήσεων και έλαβε το 10 % του συνόλου των σχεδίων που επελέγησαν. Τα ιταλικά φεστιβάλ που έχουν λάβει ενίσχυση από την έναρξη της εν λόγω κοινοτικής δράσης είναι πολυάριθμα και ήταν πάντα αντιπροσωπευτικά της γεωγραφικής κατανομής των υποβληθεισών αιτήσεων.

(1) ΕΕ C 176, 10.6.1997.